Twee vas oor R800 000 se perlemoenDie bokse perlemoen waarop beslag gelê is. (Foto: Verskaf) Twee mense is Vrydag in Worcester in hegtenis geneem toe hulle in die besit van perlemoen ter waarde van sowat R800 000 betrap is, het die Wes-Kaapse polisie Saterdag gesê. Volgens kapt. FC van Wyk, woordvoerder van die polisie, het die polisie omstreeks 20:00 op inligting gereageer oor perlemoen wat met ’n bus van Kaapstad na Gauteng vervoer word. Die betrokke bus is in Worcester by ’n vulstasie voorgekeer en deursoek waar snuffelhonde die perlemoen uitgewys het. Polisiebeamptes het op agt bokse in plastiek toegedraai met 2 236 stukke droë perlemoen daarin beslag gelê. Die twee verdagtes, onderskeidelik 32 en 39 jaar oud, is op die plek in hegtenis geneem, het Van Wyk gesê. Die verdagtes sal na verwagting binnekort in die Worcester-landdroshof verskyn op aanklag van die onwettige besit van perlemoen.